SKRIFTLIG FORESPØRGSEL P-3624/01

af Karin Riis-Jørgensen (ELDR) til Kommissionen

(8. januar 2002)

Om: Støtte til færgerute mellem Rosyth og Zebrugge

I sit svar på spørgsmål H-0757/01(1) forsikrede Kommissionen, at den til enhver tid vil sørge for, at udvælgelse og støtte af projekter under PACT- og Marco Polo-programmerne vil blive underkastet en så streng vurdering som muligt med henblik på at bestemme, hvilke eventuelle konkurrenceforvridende effekter sådanne projekter måtte have.

Det fremgår af Kommissionens hjemmeside, at der gennem PACT-programmet er tildelt 500 000 EUR i støtte til en ny ro/ro-service mellem Skotland (Rosyth) og det europæiske fastland (Zeebrugge). Herudover har de britiske myndigheder offentliggjort, at de har til hensigt at støtte samme færgerute med yderligere 12 mio. GBP gennem det tilsyneladende endnu ikke godkendte Freight Facilities Grant Scheme.

Der findes imidlertid i forvejen færgeruter over Kanalen med afgang så tæt på som Newcastle og Hull, som ikke modtager subsidier, hvilket foranlediger mig til at stille følgende spørgsmål.

Hvordan vil Kommissionen sikre, at de europæiske og britiske subsidier til den planlagte rute mellem Rosyth i Skotland og Zeebrugge i Belgien ikke fører til konkurrenceforvridning i forhold til de nærliggende ikke-subsidierede ruter over Kanalen?

Vil Kommissionen endvidere for det tilfælde, at dette ikke kan sikres sørge for, at disse subsidier ikke udbetales?

(1) Svar af 2.10.2001.

Svar afgivet på Kommissionens vegne af af Loyola de Palacio

(7. februar 2002)

Det ærede medlem påpeger ganske rigtigt, at Superfast Ferries har modtaget EUR 500 000 under PACT i form af støtte, der ikke skal tilbagebetales, i forbindelse med oprettelse af en ny forbindelse mellem Rosyth og Zeebrygge. I henhold til støttekontrakten mellem Kommissionen og Superfast Ferries, skal disse midler anvendes til tilpasning af skibe og terminalfaciliteter, så de opfylder de krav, der stilles til en effektiv intermodal tjeneste. I betragtning af tjenestens nyskabende art og kvalitet, den hurtige sejltid og skibenes høje standard forventer man en betydelig overflytning af trafik fra overbelastede veje til søfart. Kommissionen vil gerne påpege, at trafikoverflytning til miljøvenlig transport blev identificeret som en prioritet for EU af Det Europæiske Råd i Gøteborg.

Spørgsmålet vedrørende potentiel konkurrence mellem tjenester fra de andre engelske havne og den nye tjeneste er blevet nøje undersøgt under vurderingen af projektet. Det var ikke muligt at påvise uacceptabel konkurrenceforvridning på grund af den tildelte støtte. Hvis det mod al sandsynlighed skulle vise sig, at der i fremtiden forekommer sådanne konkurrenceforvridninger som følge af PACT-støtten, giver kontrakten Kommissionen de nødvendige beføjelser, hvad angår overvågning og indgriben, til at imødegå situationen.

Vedrørende den støtte, den engelske regering giver under Freight Facilities Grant (FFG) Scheme kan Kommissionen meddele det ærede medlem, at det den 19. december 2001 besluttede ikke at gøre indsigelser mod denne statsstøtteforanstaltning. Det må dog gøres klart, at Superfast Ferries ikke modtager støtte under ordningen som godkendt af Kommissionen. Udvidelse af FFG-ordningen muliggør støtte til operatører af godshåndteringsfaciliteter i havne til kystsøfart, hvilket begrundes med trafikoverflytning mellem transportmåder. Endvidere inkluderer Port of Rosyth-projektet kun støtte til godsfaciliteter, som er åbne for enhver interesseret operatør uden forskelsbehandling. Afgifterne for anvendelsen af denne infrastruktur bygger på forretningsmæssige betingelser.

FFG-ordningen giver mulighed for mange foranstaltninger, som forebygger potentiel konkurrenceforvridning mellem havne i Fællesskabet. Der skal være tale om trafikoverflytning fra vej til søtransport for at opnå vejkørselsbesparelser med tilsvarende miljøindvindinger. En trafikoverflytning mellem to havne uden tilsvarende vejkørselsbesparelse tillades således ikke under FFG-ordningen. Der skal udføres en markedsanalyse ved vurdering af et indsendt projekt. Endelig holdes Kommissionen informeret om gennemførelse af ordningen gennem årsrapporter, som fremsendes af de engelske myndigheder.